Informacija žiniasklaidai

2025 m. birželio 5 d.

**Šeduvoje pradėta statyti moderni medinių padėklų gamykla: bendrovės „JPackaging“ investicijos viršys 30 mln. eurų**

**Įmonių grupei „TMV Capital“ priklausanti bendrovė „JPackaging“ simboliniu kapsulės įkasimu pradėjo naujos medinių padėklų ir padėklų apvadų gamyklos statybas Šeduvoje. Gamykloje ketinama sukurti 150 naujų darbo vietų, čia per metus planuojama pagaminti apie 3 mln. sertifikuotų EPAL (Euro ir CP) standarto padėklų. Pastaraisiais bus aprūpinamos Baltijos ir Skandinavijos šalys, o Šeduvoje pagaminti padėklų apvadai bus tiekiami pasauliniu mastu.**

Valstybei svarbiu projektu pripažinta ir į stambių projektų sąrašą įtraukta gamykla turėtų pradėti veikti šių metų pabaigoje. Visą projektą, kurio bendros investicijos viršys 30 mln. eurų, planuojama įgyvendinti iki 2026 m. pabaigos.

„Statoma moderni gamykla bendrovei leis užimti tvirtas pozicijas tarptautinėje medinių padėklų rinkoje, visų pirma − Baltijos ir Šiaurės šalių regionuose. Be to, esame tikri, kad šis investicinis projektas turės ilgalaikį teigiamą poveikį Radviliškio rajono ekonominei gerovei, padės skatinti krašto ekonominį aktyvumą ir reikšmingai prisidės prie regiono plėtros“, – teigia UAB „JPackaging" generalinis direktorius Algirdas Savickis.

Pasak jo, įmonė „JPackaging“ medinių padėklų gamybos rinkoje išsiskirs aukšto lygio automatizacija ir moderniomis technologijomis. Investicijos į gamybos pajėgumų plėtrą ir pažangią technologinę įrangą bendrovei leis tapti sertifikuotų EPAL padėklų gamybos lydere regione.

Naujosios gamyklos statybos darbų pradžia žymi naują verslo plėtros etapą, kuris atskleidžia „TMV Capital“ grupės įmonių sinergijos galimybes. Veikianti gamykla Šeduvoje leis klientams pasiūlyti platesnį produktų asortimentą ir tiekti aukštos pridėtinės vertės gaminius tarptautinei rinkai.

„JPackaging" gamykla statoma 21 ha valstybinės žemės sklype. Projektuojamo vieno aukšto su antresole pastato bendrasis plotas sieks beveik 11 000 kv. m, iš kurių daugiau nei 9 700 kv. m bus skirta gamybai. Šalia gamyklos bus įrengtos sandėliavimo aikštelės, privažiavimo keliai, automobilių stovėjimo aikštelė, lauko inžineriniai tinklai bei pagalbinės paskirties patalpos.

Planuojama, kad naujoji gamykla Šeduvoje per metus perdirbs apie 185 000 kubinių metrų žaliavos.

**Apie „TMV Capital“:**

„TMV Capital“ įmonių grupė – verslo vystytojų komanda, pridėtinės vertės kūrimo katalizatorius. 2023 m. įkurta bendrovė veiklą vykdo investicijų, logistikos, medienos apdirbimo ir skaitmeninių verslo sprendimų valdymo srityse.

Grupė valdo vieną pirmaujančių Europoje medinių padėklų komponentų gamintoją UAB „Juodeliai“, veikiančią nuo 1994 m., medienos pirkimo ir pardavimo įmonę UAB „JTimber“, vieną didžiausių medienos pervežimo kompanijų Baltijos šalyse UAB „Žaibo ratai“, verslo procesų skaitmenizavimo įmonę UAB „TMV Competence center“, modernią medienos žaliavos paruošimo įmonę UAB „JRanga“ ir kt.

„TMV Capital“ grupei priklausančiose įmonėse dirba daugiau kaip 800 profesionalų, kuriuos vienija bendros vertybės: kokybė, atsakingumas, novatoriškumas ir orientacija į rezultatą.

**Daugiau informacijos**

Balys Narbutas

Agentūros „Fabula Rud Pedersen Group“

Komunikacijos konsultantas

Tel. +370 612 79455

El. p. balys@fabula.lt